
	החלטה



1. [bookmark: NGCSBookmark]מונחת לפניי בקשת רשות ערעור המכוונת כנגד החלטת בית המשפט לענייני משפחה בבאר שבע (כב' השופט שי שמואל) מיום 22.01.2023 בגדרה נדחתה בקשת המבקשת לעיון חוזר בהחלטה מיום 16.11.2022 במסגרתה הורה לה בית המשפט לסור לבנק לשם חתימה על המסמכים הדרושים לשם נטילת משכנתא ע"י המשיב.  ההחלטות האמורות ניתנו במסגרת הליך רכושי המתנהל בין הצדדים אגב פרידתם זה מזו והתרת נישואיהם. בלב דיוננו פירוק השיתוף בדירת המגורים של הצדדים. 
במסגרת ההליך האמור בבית המשפט קמא קוימה התמחרות בין הצדדים ובהתאם לתוצאתה נחתם בידיהם הסכם (להלן: "ההסכם")לפיו, בין היתר, ירכוש המשיב זכויות המבקשת בדירה המשותפת (להלן: "הדירה") באמצעות הלוואה שייטול, שתובטח במשכנתא, ואילו המבקשת תיגרע מהלוואת המשכנתא המשותפת שנטלו הצדדים למימון רכישת הדירה בשעתו.  

רקע כללי, השתלשלות העניינים בבית המשפט קמא ותמצית טענות הצדדים

1. הצדדים, בני זוג לשעבר, נישאו זה לזו בנישואין אזרחיים בקפריסין ביום ... במהלכם נולדה בתם הקטינה, כבת 8 שנים כיום. 

1. מן המונח לפניי עולה, כי על אף שמערכת היחסים בין הצדדים לא עלתה יפה ונישואיהם הותרו בהסכמה ביום 19.02.2023, הם דרים עדיין בכפיפה אחת, שעה שחרף ההסכם המסדיר פירוק השיתוף בדירה (ובכלי הרכב), כאמור, התגלעו ביניהם מחלוקות בסוגיה זו, בעקבותיהן הם שבו ופקדו שעריו של בית המשפט. 

1. התביעה מושא ההליך הרכושי (תלה"מ 28879-02-22) הוגשה ע"י המבקשת כנגד המשיב ביום 13.02.2022 והוכתרה כתביעה לאיזון משאבים, לפירוק שיתוף ולחלוקת רכוש. 

1. ביום 26.08.2022 התקיים דיון בבית המשפט קמא במסגרתו הוסכם בין הצדדים על קיום התמחרות פנימית ביניהם בלבד בנוגע לדירה, ובסופו ניתנה החלטה ובה, בין השאר, הוראות אופרטיביות בעניין ביצוע ההתמחרות ויישום תוצאותיה. 

1. הצדדים פעלו בהתאם להוראות בית המשפט, ובהתאם לתוצאת ההתמחרות הגישו לאישור בית המשפט ההסכם (בעקבות זכיית המשיב בהתמחרות), אשר קבע, כי הוא יאושר במסגרת הדיון שנקבע לפניו ביום 06.10.2022.

1. ביני לביני פנתה המבקשת לבית המשפט בבקשה כי יקבע שהיא רשאית לרכוש זכויות המשיב בדירה משאינו עומד בלוח הזמנים שנקבע בהסכם לתשלום התמורה. 

1. במסגרת הדיון מיום 06.10.2022 הושגו הסכמות בין הצדדים, שאושרו ע"י בית המשפט וניתן להן תוקף של החלטה, ובתוך כך אושר ההסכם תוך מתן ארכה בת 30 יום למשיב לתשלום התמורה למבקשת עבור זכויותיה בדירה וגריעתה מהלוואת המשכנתא המשותפת.  

1. ביום 20.10.2022 פנה המשיב לבית המשפט בבקשה למתן הוראות במסגרתה עתר, כי בית המשפט יורה למבקשת לסור לבנק לצורך חתימה על המסמכים הדרושים למחזור הלוואת המשכנתא על ידו וגריעתה מן ההלוואה המשותפת, כדי שיהא בידו לשלם לה התמורה עבור זכויותיה בדירה. 

1. לאחר שהתקבלה תגובת המבקשת ובהתאם להחלטות שניתנו ע"י בית המשפט, הגיש המשיב הסבר בכתב מטעם הבנק בעניין הליך גריעת המבקשת כלווה מהלוואת המשכנתא ובעקבות זאת ניתנה ביום 03.11.2022 החלטה נוספת המורה למבקשת לסור לבנק ולחתום על המסמכים הדרושים תוך 5 ימים. גם לאחר מתן ההחלטה האמורה שבה ופנתה המבקשת לבית המשפט בעניין, והוא שב וקבע בהחלטתו מיום 08.11.2022 כי עליה לסור לבנק לצורך חתימה על המסמכים הדרושים תוך 5 ימים, וככל שלא תעשה כן, תושת עליה סנקציה מתאימה. 

1. גם בכך לא תמה מסכת הבקשות והתגובות, וביום 16.11.2022 ניתנה החלטה נוספת בגדרה הורה שוב בית המשפט למבקשת לסור לבנק ולחתום על המסמכים הדרושים תוך 72 שעות.

1. חרף האמור, לא פעלה המבקשת בהתאם להחלטות האמורות. המשיב מצדו פנה בבקשה להטלת סנקציה על המבקשת ולחיובה בפיצוי המוסכם שנקבע בהסכם משאינה עומדת בו ובהחלטות השיפוטיות שניתנו, ואילו המבקשת מצדה הגישה בקשה לעיון חוזר בהחלטה מיום 16.11.2022. 

1. בעקבות זאת הורה בית המשפט על קיום דיון לפניו ביום 01.12.2022 אליו הוזמן גם נציג הבנק. 
בתום הדיון הורה בית המשפט לצדדים להגיש השלמה לטיעוניהם בכתב ולהגיש מסמכים שונים טרם ההכרעה במחלוקת ביניהם.

1. ביום 22.01.2023 ניתנה ההחלטה נושא בקשת רשות הערעור שלפניי בגדרה נדחתה, כאמור, בקשת המבקשת לעיון חוזר, תוך פירוט השתלשלות העניינים באשר הובאה בקליפת אגוז לעיל, וקביעה שהתנהלות המבקשת וסירובה לחתום על המסמכים הבנקאיים חרף התחייבותה המפורשת לעשות כן, נגועה בחוסר תום לב; כי בהתנהלותה עשתה היא דין לעצמה תוך התעלמות מן ההחלטות השיפוטיות שניתנו בעניין, ומשכך נדחתה בקשתה לביטול זכיית המשיב בהתמחרות והעברת הזכות לרכישת הדירה אליה. עוד נקבע, כי למשיב תינתן שהות נוספת בת 60 יום לגיוס ההון הדרוש לרכישת זכויות המבקשת בדירה בהתאם להסכם, ובית המשפט שב והורה למבקשת לחתום על המסמכים הבנקאיים, ככל שהדבר יידרש לשם נטילת משכנתא ע"י המשיב.   

1. כאמור, המבקשת לא השלימה עם ההחלטה והגישה הבקשה שלפנינו לקבלת רשות לערער עליה.  

1. לטענת המבקשת, בית המשפט קמא שגה בהתעלמו מטענותיה בעניין הפרת ההחלטות מיום 28.06.2022 ומיום 06.10.2022 וההסכם, שאושר וקיבל תוקף של פסק דין ביום 06.10.2022, ע"י המשיב, גם לאחר שניתנו לו מספר הזדמנויות לתיקון ההפרות. משכך, לשיטתה, יש להורות, כי היא זכאית לרכוש זכויות המשיב בדירה.  

1. כן נטען על ידה, כי בהחלטתו התעלם בית המשפט קמא מכך שהיא נדרשה לחתום על מסמכים למחזור המשכנתא לתקופה ארוכה יותר ובריביות הגבוהות בהרבה מאלו שבהלוואת המשכנתא המקורית, וכי בהתאם להסכם, אין היא מחויבת לחתום על מסמכים למחזור הלוואת המשכנתא אלא על מסמכים שיאפשרו למשיב ליטול הלוואת משכנתא על שמו בלבד.

1. לדידה, בהחלטותיו חרג בית המשפט קמא מסמכותו; חיובה לחתום על המסמכים למחזור המשכנתא  בתנאים האמורים הוא פועל יוצא של פרשנות שגויה שניתנה ע"י בית המשפט קמא להסכם. 

1. כן משיגה המבקשת על קביעות בית המשפט קמא לפיהן היא פעלה בחוסר תום לב וסיכלה האפשרות של המשיב לקבלת המשכנתא, שעה שהוא עצמו הפר את ההסכם ולא עמד במועדים שנקבעו בו לתשלום התמורה. 

1. עוד נטען על ידה, כי ההחלטה הכופה עליה לחתום, יחד עם המשיב, על מסמכי המשכנתא עת מדובר בנטילת  התחייבות כלכלית חדשה ארוכת טווח בתנאים פחות טובים מאלה המקוריים, מנוגדת באופן מוחלט לתכליתו של ההסכם, ופוגעת קשות בזכות הקניין שלה שהיא זכות יסוד.  

1. לטענת המבקשת, הארכות שניתנו ע"י בית המשפט למשיב לקיום התחייבותו עפ"י ההסכם היא בגדר התערבות פסולה בהסכם תוך שינוי תניות יסודיות בו והיא לוקה בחוסר סבירות קיצוני ונעשתה תוך חריגה מסמכותו.

1. לשיטתה, המקרה שלפנינו מעורר סוגיה מהותית בשאלת סמכות בית המשפט לחייב בעל דין ליטול על עצמו התחייבות כלכלית מרחיקת לכת בניגוד לרצונו בפרט עת מדובר בהליך של פירוק שיתוף אגב פקיעת קשר הנישואין, עת ההתחייבות הכלכלית הנטענת משותפת לו ולבן/בת הזוג לשעבר, ומשכך היא טעונה הבהרה של ערכאת הערעור וקביעת נורמות מתאימות בעניין. 

1. כן נטען על ידה, כי ההחלטה נושא הבקשה רצופה קביעות עובדתיות שגויות שאינן עולות בקנה אחד עם התשתית הראייתית שהונחה לפני בית המשפט קמא, וכתוצאה מכך נגרם לה עיוות דין קיצוני וחמור. 

1. עוד ובנוסף טוענת המבקשת, כי ההחלטות נושא הבקשה שלפנינו ניתנו לאחר אישור ומתן תוקף של פסק דין להסכם ביום 06.10.2022, שהפך חלוט, ומשכך, והיות שזולת ההליך דנא לא תהיה לה כל אפשרות לערער על קביעות בית המשפט קמא, יש להיעתר לבקשה וליתן לה הרשות לערער עליהן. 

1. בתגובתו טוען המשיב, כי הבקשה נגועה בחוסר תום לב, וכי המבקשת עושה באמצעותה שימוש לרעה בהליכי המשפט; כי לכתחילה פנתה המבקשת להליך ההתמחרות עמו בחוסר תום לב, עת הניחה שמחמת הרקע הרפואי שלו לא יאשר לו הבנק נטילת הלוואה ואז תוכל היא לרכוש זכויותיו בדירה במחיר מופחת; כי טענות המבקשת בדבר אילוצה לקחת על עצמה התחייבות בדמות משכנתא ופגיעה בזכות הקניין שלה משוללות יסוד;  כי באמצעות ההליך דנא מנסה המבקשת לבטל הליך ההתמחרות וההליך המשפטי שבא בעקבותיו, אשר התנהלו ללא רבב, נוכח חרטתה; כי המבקשת כבר נתנה הסכמתה למחזור המשכנתא במסגרת הדיון שהתקיים בבית המשפט קמא ומשכך, אין יסוד לטענתה בדבר היותו נעדר סמכות לחייבה לחתום על מסמכים בנקאיים הנחוצים למחזור המשכנתא; כי המבקשת הפרה פעם אחר פעם החלטותיו של בית המשפט קמא, על אף שחשיבות החתימה על מסמכי מחזור המשכנתא הובהרה והוסברה לה פעמים רבות; כי הוא עצמו מעולם לא חזר בו מרצונו לרכוש זכויות המבקשת בדירה, ופעל נמרצות על מנת לעמוד בהחלטות השיפוטיות שניתנו ובמועדים שנקבעו במסגרתן בעוד המבקשת סיכלה ביצוע ההחלטות עליהן מבקשת היא לערער;  כי המבקשת ממשיכה להפר החלטות שיפוטיות ובכך נגרמים לו נזקים כבדים, ולא רק כלכליים, נוכח עירוב בתם המשותפת בקונפליקט ביניהם ע"י המבקשת, עד כי הבת מתרחקת ממנו וממעטת לשוחח עמו.

לפיכך עותר המשיב לדחיית הבקשה ולחיוב המבקשת לפעול בהתאם להחלטות בית המשפט קמא. כן עותר המשיב לחיוב המבקשת בהוצאות לדוגמא נוכח התנהלותה בחוסר תום הלב וחסרון הכיס שנגרם לו בעקבות ההליכים המשפטיים.

דיון והכרעה

1. לאחר עיון בבקשה ובתגובה לה, על נימוקיהן, ובתיקים שהתנהלו ומתנהלים בבית המשפט קמא, מצאתי לדחות הבקשה מהנימוקים שיובאו להלן.

1. עניין לנו, כאמור, בבקשת רשות ערעור על החלטת בית המשפט קמא על פיה נדחתה עתירת המבקשת לעיון מחדש בהחלטה קודמת שניתנה על ידו בגדרה חויבה לחתום על מסמכים בנקאיים הדרושים למשיב לצורך מחזור המשכנתא.

1. שעה שנראה, כי תופעה זו של הגשת בקשות לעיון מחדש בהליכים אזרחיים פושה במחוזותינו, ראיתי להרחיב מעט בעניין זה.

1. כידוע, הליך העיון מחדש בהליכים אזרחיים מוסדר בתקנות סדר הדין האזרחי בפרק  הסעדים הזמניים (ראו תקנה 98 לתקנות סדר הדין האזרחי, תשע"ט-2018 אשר החליפה את תקנה 368 בתקנות סדר הדין האזרחי, תשמ"ד-1984 והותירה למעשה ההסדר בסוגיה זו על כנו). עם הזמן הורחב השימוש בהליך של עיון מחדש גם לעבר הליכי ביניים נוספים במשפט האזרחי, ובפסיקה השתרש הכלל לפיו הערכאה הדיונית עשויה להידרש שוב להחלטותיה ככל שחל שינוי נסיבות מהותי לאחר שנתקבלה ההחלטה המקורית או כאשר התברר לה שנפלה טעות טכנית בהחלטה המקורית [ראו: רע"א 1687/17 קואופ ישראל סופרמרקטים בע"מ נ' ליברטי פרופרטיס בע"מ (פורסם במאגרים האלקטרוניים) ומוזכר ב- רע"א (י-ם) 28880-03-21 אייזנטל נ' כ. ז. משכנות-יצחק בע"מ (פורסם במאגרים האלקטרוניים)].

ראו גם: 1179/22 אפרים אוריין נ' יאיר גולדפינגר (פורסם במאגרים האלקטרוניים) והפסיקה המוזכרת שם: רע"א 8843/09 סטרוד נ' עו"ד אשכנזי, כונס נכסים (פורסם במאגרים האלקטרוניים); רע"א 7025/17 אחים המאם הובלות ומסחר בע"מ נ' מחזור פלדה בע"מ (פורסם במאגרים האלקטרוניים); רע"א 9230/20 עמותת מעלות התורה נ' רייכמאן (פורסם המאגרים האלקטרוניים).

1. לפיכך, על מדיניות משפטית ראויה לכוון לשימוש מרוסן ובמשורה בסמכות הערכאה הדיונית להידרש להליך של עיון מחדש, שמא יבקשו בעלי הדין לבצע באמצעות הליך זה "מקצה שיפורים" כשם שהיטיב בית המשפט המחוזי בירושלים לבטא זאת ב- רע"א 28880-03-21 הנ"ל, ובכך לעשות, דה פקטו, שימוש לרעה בהליכי המשפט.

נהיר, כי התרת שימוש נרחב בהליך העיון מחדש מעבר לגבולות ששורטטו ע"י מחוקק המשנה ובית המשפט העליון בפסיקותיו, תכביד על בית המשפט יתר על המידה, תגזול מזמנו לשווא, וכפועל יוצא מכך תפגע גם באיכות השירות הניתן על ידו לבעלי הדין בהליך הספציפי ולציבור המתדיינים בפניו בכלל (ראו: רע"א 5168/01 עליזה ראובני נ' יעקב בן הרוש מוסך שיא פוינט בע"מ, פורסם במאגרים האלקטרוניים).

1. ברי גם, כי על מדיניות משפטית ראויה למנוע השימוש בהליך העיון מחדש כ"מסלול עוקף" ערעור, ומושכלות יסוד הן, שעל בעל דין אשר דעתו אינה נוחה מהחלטה שיפוטית שניתנה בעניינו לנקוט בהליך הערעורי המתאים, בזכות או ברשות, בהתאם להוראות הדין, על כל המשתמע מכך, לרבות עמידה במועדים ובהפקדת ערובה כקבוע בדין. 

אין צורך להכביר מלים בדבר, אך כידוע, אחד מאיפיוניה הבולטים של כל מערכת משפט בעולם המודרני הוא מדרג היררכי של ערכאות שיפוטיות כאשר כל ערכאה (למעט התחתונה) מהווה איסטנציית ערעור על זו שמתחתיה. לא יעלה, אפוא, על הדעת כי ערכאה שיפוטית כלשהי תשמש כערכאת ערעור על עצמה, כשם שבעלי הדין מצפים ממנה, לא אחת, באמצעות הליך של עיון מחדש. ניסיון זה חותר, אפוא, גם תחת יסודותיהן העמוקים ביותר של שיטות המשפט הישראלית והאחרות. 
     
1. ומן הכלל אל הפרט – כזכור, בית המשפט קמא דחה בקשת המבקשת לעיון מחדש בהחלטה מיום 16.11.2022 בגדרה הורה לה לסור לבנק ולחתום על המסמכים הנחוצים למשיב לשם מחזור המשכנתא.

בהחלטה נושא הבקשה שלפנינו נקבע, בין השאר, כי בבקשה לעיון מחדש לא הצביעה המבקשת על שום שינוי שהוא בנסיבות ו/או על עובדה חדשה שלא הייתה בידיעת  בית המשפט עת ניתנו על ידו ההחלטות השונות המחייבות אותה לחתום על המסמכים האמורים. 

אף על פי כן וכאמור לעיל, קיים בית המשפט קמא דיון נוסף בעניין בהשתתפות נציג הבנק, ולאחר שניתנה לצדדים שוב ההזדמנות להביא טענותיהם בפניו, בכתב ובע"פ, תוך השלמת מסמכים, נקבע על ידו, כי בסירוב המבקשת לחתום על המסמכים האמורים, לא זו בלבד שהיא עושה דין לעצמה ומפרה החלטות שיפוטיות, אלא עולה הוא כדי התנהלות בחוסר תום לב.
 
1. בנסיבות אלו לא מצאתי, כי יצאה שגגה תחת ידי בית המשפט, וודאי לא כי אשרור תוצאות ההתמחרות בין הצדדים על ידו (לאחר שמצא כי העיכוב נובע מהעדר שיתוף פעולה מצד המבקשת), הגם שטרם שולמה התמורה ע"י המשיב, נעשה "בחוסר סמכות קיצוני" ויוצר "עיוות דין חמור" כלשון המבקשת.

1. למבקשת ניתן יומה בבית המשפט טרם מתן ההחלטות השונות, ויתר על כן, טענותיה נבחנו לאחר שנתקבלה גם עמדת צד ג' הדורש חתימתה על המסמכים האמורים – הבנק ונציגו. לפיכך, טענתה לעיוות דין חמור כתוצאה מן ההחלטה נושא הבקשה דנא איננה ברורה.

1. זאת ועוד, לא מצאתי, כי עלה בידי המבקשת להוכיח טענתה לפיה החלטת בית המשפט קמא כופה עליה נטילת התחייבות כלכלית ארוכת טווח תוך פגיעה בזכות הקניין שלה. ההיפך הוא הנכון: מעיון בתיק המתנהל בבית המשפט קמא לרבות עמדת הבנק באשר הוגשה בכתב ודברי נציגו במסגרת הדיון מיום 01.12.2022, מדובר בהליך שגרתי על פיו נדרשת המבקשת, כבעלת הזכויות הנוספת בדירה, לחתום על הסכמה למחזור המשכנתא ע"י המשיב, ותו לא.  יתר על כן, ניתן ללמוד עוד מעיון בתיק המתנהל בבית המשפט קמא, כי למבקשת נמסרו הסברים מפורטים בעניין זה, אך היא בחרה לאטום אזניה ולהתבצר בעמדתה. ואם לא די בכך, הרי שבמסגרת ההחלטה נושא הבקשה שלפנינו קובע בית המשפט, כי ככל שהמבקשת תידרש לחתום על מסמכים לצורך מחזור הלוואת המשכנתא המשותפת, עליה לבקש אסמכתא מהבנק כי ניתן למשיב אישור עקרוני לקבלת הלוואה נוספת לצורך תשלום התמורה לה היא זכאית והתחייבות לגריעת שמה כלווה מיד לאחר מכן.  

1. הנה כי כן, גם אם לכאורה נשתנו הנסיבות מאז מתן ההחלטה מיום 16.11.2022 מחמת אי עמידה של המשיב בהסכם, כביכול, ואי תשלום התמורה למבקשת במועד שנקבע, אין בכך כדי לבסס עילה לעיון מחדש בהחלטה, משהמבקשת בהעדר שיתוף הפעולה מצדה ובסירובה המתמיד לחתום על המסמכים הבנקאיים, חרף החלטות מספר שניתנו בנושא, עיכבה הטיפול בבקשת המשיב למחזור המשכנתא, ובדין נקבע ע"י בית המשפט קמא, כי בנסיבות אלו אין היא זכאית להיבנות מפירות מעשיה ומחדליה, אשר נמצא על ידו כי הם עולים כדי התנהלות בחוסר תום לב, כאמור.

1. כידוע, עקרון תום הלב הוא עקרון- על בשיטתנו המשפטית "אשר מצודתו פרושה...על כלל המערכת המשפטית בישראל" (ע"א 700/81 פז נ' פז, פ"ד לח(2)736, 742). תחולת החובה לנהוג בתום לב הורחבה והיא משתרעת גם על תחומים רבים מעבר למרחב החוזי ואף על חיובים שאינם נובעים מחוזה. בתוך כך נקבע כבר מקדמת דנא, כי מעקרון תום הלב נגזרת גם החובה לנהוג בתום לב בניהול הליכים משפטיים ובהפעלת זכויות וכוחות משפטיים-דיוניים (ראו למשל: ע"א 6339/97 משה רוקר ואח' נ' משה סלומון ואח', פ"ד נה(1)199, בר"ע 305/80 רפאל שילה ואח' נ' שלמה רצקובסקי ואח', פ"ד לה(3)449 ועוד).    

הנה כי כן, מכוח עקרון תום הלב מנועה המבקשת בנסיבות אלו בהן היא מסכלת עמידת המשיב בחיובו החוזי לעתור לביטול ההסכם ולעיון מחדש בהחלטה המאשרת אותו מטעם זה (ראו והשוו: בג"צ 5918/07 פלונית נ' בית הדין הרבני הגדול, פ"ד סג(2)247).


1. ברי גם, כי לבית המשפט סמכות טבועה להאריך המועדים שנקבעו על ידו, בפרט משמצא כי מי מבעלי הדין מסכל ביצועה של פעולה כזו או אחרת אשר קיום הוראותיו מותנה בביצועה. 
להשלמת התמונה יצוין עוד, כי גם מרחב שיקול הדעת של בית המשפט בכל הנוגע לניהול ההליך השיפוטי מבוסס על עקרון תום הלב.  

1. בנסיבות אלו, עת נקבע למעשה שהמבקשת אינה רשאית לאחוז בחבל משני קצותיו, דהיינו להפר החלטות שיפוטיות באופן המונע מן המשיב לקדם המהלך של מחזור המשכנתא וגיוס ההון הדרוש לצורך עמידה בהסכם ובה בעת לטעון, שיש לבטל ההסכם ותוצאות ההתמחרות משהמשיב אינו עומד בלוח הזמנים שנקבע לתשלום התמורה, תוך ניסיון להסתופף בין כתלי הדין (המהותי והפרוצדורלי), הרי שלא עלה בידי המבקשת להצביע על שינוי נסיבות המצדיק עיון מחדש בהחלטה מיום 16.11.2022.

למעלה מן הצורך יובהר גם, כי לא עלה בידי המבקשת להוכיח שהחלטת בית המשפט להאריך המועד לקיום החיוב החוזי ע"י המשיב בנסיבות שנוצרו ניתנה בחוסר סמכות. 
 
1. לפיכך, לא מצאתי להתערב בהחלטת בית המשפט קמא נושא הבקשה דנא.

1. סוף דבר - בקשת רשות הערעור נדחית.

1. המבקשת תישא בהוצאות המשיב בסך 2,500 ₪ מתוך העירבון שהופקד על ידה בהליך. היתרה על פירותיה תושב לידיה.  

1. המזכירות תמציא ההחלטה לצדדים.

1. ההחלטה ניתנת לפרסום בהיעדר שמות הצדדים ופרטים מזהים נוספים. 


ניתנה היום, כ"ג סיוון תשפ"ג, 12 יוני 2023, בהעדר הצדדים.

